kardosdrur/scandi-wiki huggingface dataset:
Clay Aiken

Clay Aiken (født Clayton Holmes Grissom 30 november 1978) er en amerikansk sanger, som blev kendt efter at komme på 2. pladsen i American Idol i 2003.
Efter Idols blev Aiken tilbudt en pladekontrakt af RCA Records, og hans debut album Measure of a man udkom i
oktober 2003.
Udover Measure of a man har Aiken også udgivet Merry Christmas With Love (2004), A Thousand Different Ways (2006), jule EP'en All Is well (2007) og On My Way Here (2008)
Desuden udgav Aiken i 2004 selvbiografien Learning to Sing: Hearing the Music in Your life.

Biografi 

Clay Aiken er født og opvokset i Raleigh, North Carolina i USA. Som barn sang Aiken i 'Raleigh Boychoir' og som teenager optrådte han i skolekor, kirkekor, musicals og lokalteatre. Efter highschool var han med i et lokalt band ' Just by choice. '
Som 19årig ændrede Aiken sit efternavn Grissom, til sin mors pigenavn Aiken.

Den 8. august 2008 offentliggjorde Aiken fødslen af sin søn Parker, i sin blog; "My dear friend, Jaymes, and I are so excited to announce the birth of Parker Foster Aiken"
Barnets mor, Jaymes Foster, er søster til Aikens producer David Foster.

Efter mange års spekulationer, bekræftede Aiken i september 2008, at han er homoseksuel.

Eksterne henvisninger 

Sangere fra USA
Ansgar Gabrielsen

Ansgar Gabrielsen (født 21. maj 1955 i Mandal) er en tidligere norsk politiker, minister og borgmester (H). Han var borgmester i Lindesnes 1987–1993 og blev valgt til Stortinget fra Vest-Agder i 1993. Han var Industriminister 2001–2004 og Sundhedsminister 2004–2005. Gabrielsen gik ud af rigspolitikken i efteråret 2005, hvorefter han startede som selvstændig med egen konsulentvirkomshed i Oslo. I 2008 udgav han bogen Brev til en minister.

I 2005 blev han udnævnt til kommandør af St. Olavs Orden.

Ekstern Henvisning 
 Stortinget.no – Biografi

Stortingsrepræsentanter fra Høyre
Kommandører af Sankt Olavs Orden
Børge Brende

Børge Brende (født 25. september 1965 i Odda) er formand for World Economic Forum og tidligere politiker for Høyre. Han kommer fra Trondheim. Brende var medlem af Stortinget valgt i Sør-Trøndelag 1997-2009, miljøminister 2001-2004, erhvervs- og handelsminister 2004-2005 og udenrigsminister 2013-2017.

Brende havde orlov fra hvervet som stortingsmedlem for at være direktør i World Economic Forum 2008.2009. Han var derefter generalsekretær i Norges Røde Kors 2009-2011 og administrerende direktør i World Economic Forum 2011-2013.

Fra 20. oktober 2017 er Brende leder af World Economic Forum med hovedsæde i Genève. Brende er fra 2018 også bestyremedlem i Harvard Universitys International Negotiation Program og Bilderberggruppen.

Børge Brende er uddannet cand.mag. i historie.

Karriere 
Brende var politisk sekretær i Unge Høyre i 1985, og 1. næstformand fra 1986 til 1988. Politisk rådgiver for Høyre-leder Rolf Presthus og Høyres stortingsgruppe fra 1986 til 1987, og leder i Unge Høyre fra 1988 til 1990. Brende arbejdede i perioden 1990 til 1992 som økonomisk chef i Brende-entreprenør AS. Han var næstformand i Europabevegelsen fra 1991 til 1992. Fra 1991 til 1997 var han medlem af Trondheim formandsskab, gruppeleder for Høyres bystyregruppe i Trondheim. Medlem i plan- og bygningsrådet og lønnings- og administrationsudvalget i Trondheim fra 1992 til 1997. 1. næstformand i Høyre fra 1994 til 1998.

Han blev indvalgt til Stortinget fra Sør-Trøndelag i 1997, og genvalgt i 2001 og 2005. Han var suppleant i perioderne 1989-1993 og 1993-1997. Brende har været medlem af finanskomiteen og 1. næstformand i energi- og miljøkomiteen.

Brende var fra 2001 til 2004 miljøminister i Regeringen Kjell Magne Bondevik II. Fra 2004 til 2005 var han erhvervs- og handelsminister i samme regering. Han blev tildelt storkorset af Republikken Italiens fortjenesteorden i 2004, og blev han udnævnt til kommandør af St. Olavs Orden.

Han har også været bestyrelsesmedlem i Afghanistanhjelpen, leder af PD Burma (internationalt parlamentarikernetværk for fremning af demokrati i Burma), og var leder af FNs kommision for bæredygtig udvikling i perioden 2003-2004. Brende er næstformand i China Council, et rådgivende organ for den kinesiske regering i miljøspørgsmål. Ved årsskiftet 2005-2006 blev Brende nævnt som en mulig efterfølger efter partileder Erna Solberg af Jens Petter Ekornes og Anne Kathrine Slungård; dette var imidlertid ikke drøftet med Brende, og han afviste påstandene. 

Fra januar 2008 var Brende managing director i World Economic Forum i Genève. Det vagte stærke reaktioner at Brende tog jobbet samtidig med, at han var valgt som stortingsrepræsentant.

Sommeren 2009 tiltrådte han som generalsekretær i Norges Røde Kors.

Referencer

Eksterne henvisninger 

 Biografi hos Stortinget
 Biografi hos World Economic Forum
 Biografi  hos Høyre

Stortingsrepræsentanter fra Høyre
Miljøministre fra Norge
Kommandører af Sankt Olavs Orden
Udenrigsministre fra Norge
Victor Norman

Victor Danielsen Norman (født 18. juli 1946 i Risør) er professor i samfundsøkonomi ved Norges Handelshøyskole i Bergen, skribent og tidligere politiker (H). Han var arbejds- og administrationsminister i Regeringen Kjell Magne Bondevik II fra 19. oktober 2001 til 8. marts 2004.

Norman har i en årrække været forsker og professor ved Norges Handelshøyskole i Bergen, hvor han var rektor frem til han blev minister. I en periode i 1990'erne var han professor ved Høyskolen i Agder.

Norman blev i 2009 tildelt Fridtjof Nansens belønning til fremragende forskere, historisk-filosofisk klasse, med den tilhørende Nansenmedaljen for fremragende forskning.

Bibliografi 
 Blue notes – politikkens paradokser, 2004, 
 Næringsstruktur og utenrikshandel i en liten, åpen økonomi, 1993,

Referencer 

Økonomer fra Norge
Arbejdsministre fra Norge
Administrationsministre fra Norge
Politikere fra Høyre
Medlemmer af Det Norske Videnskaps-Akademi
Ansatte ved Universitet i Bergen
Morten Andreas Meyer

Morten Andreas Meyer (født 20. oktober 1959 i Sarpsborg) er en norsk politiker (H) og bestyrelsesformand for fodboldklubben Hamarkameratene.

Han var statssekretær i Kommunal- og regionalministeriet fra 2001 til 2004, og blev derefter Arbejds- og administrationsminister da Victor Norman gik af. Hans ministerium blev senere omdøbt til Moderniseringsministeriet. Han var minister frem til regeringen gik af i efteråret 2005 efter nederlag i valg til Stortinget samme år.

Efter dette blev han chef for konsulentvirksomheden i IBM Norge.

Politikere fra Høyre
Arbejdsministre fra Norge
Administrationsministre fra Norge
Abe Vigoda

Abraham Charles "Abe" Vigoda (24. februar 1921 – 26. januar 2016) var en amerikansk skuespiller. Han var bedst kendt i rollen som Phil Fish i tv-serien Barney Miller fra 1975–1977, som Sal Tessio i The Godfather og The Godfather Part II, og for sin rolle som Otis i filmen Good Burger fra 1997.

Eksterne henvisninger 

 
 

Skuespillere fra New York
Filmskuespillere fra USA
Tv-skuespillere fra USA
Jøder fra USA
Personer fra New York City
Per-Kristian Foss

Per-Kristian Foss (født 19. juli 1950 i Oslo) er en norsk politiker (H) og tidligere minister. 

Foss var finansminister i Regeringen Kjell Magne Bondevik II i stortingsperioden 2001–2005 og var næstformand i Høyre i perioden 2002-2008. 

Han er cand.mag. i statsvidenskab, offentlig ret og kriminologi fra Universitetet i Oslo 1977. Han er gift med Jan Erik Knarbakk direktør i Schibsted.

Foss var en af de første åbne homoseksuelle ministre i Norge. Han stod åbent frem som bøsse på Oslo Høyres årsmøde i januar 2000, kort tid efter at Anne Holt var stået frem som lesbisk. Lige efter blev han valgt til Oslo Høyres leder.

I 2005 blev han udnævnt til kommandør af St. Olavs Orden.

Eksterne henvisninger 

 Stortinget.no – Biografi
 Høyre – Biografi 

Personer fra Oslo
Stortingsrepræsentanter fra Høyre
Finansministre fra Norge
Kommandører af Sankt Olavs Orden
Politikere der er LGBT-personer
Badajoz (provins)

Badajoz er den sydligste af de to provinser i den spanske autonome region Extremadura. Med et areal på 21.766 km² er den Spaniens største provins.

Badajoz har 671.299 indbyggere (2005), provinshovedstaden er byen Badajoz. En anden vigtig by er Mérida, der er hovedstad i den autonome region.

Landskabet er forholdsvis fladt med en stor flod, Guadiana, som går fra øst mod vest. Store dele af året har den forholdsvis lille vandføring. 

Andre byer er Almendralejo, Zafra, Don Benito, Jerez de los Caballeros, og Villanueva de la Serena.

Eksterne henvisninger 
 Officiel webside
 Salmonsens om Badajoz

Provinser i Spanien
Fredsbevarende styrke

En fredsbevarende styrke er en militær styrke, der har til formål at bevare freden i et givent område. Mest kendt er FN's fredsbevarende styrker, der i områder som Gaza og Cypern har haft en årtierlang tilstedeværelse.

Militær
Bevarende styrke
Rosti

Rosti A/S er et dansk plastdesignmærke og var en dansk virksomhed, der fremstillede produkter i plast. Blandt virksomhedens mest populære produkter var Margretheskålen.
 
Virksomheden blev grundlagt i 1944 af Rolf Fahrenholtz og Stig Jørgensen, og navnet er således en sammentrækning af grundlæggernes fornavne. Efter krigen voksede virksomheden hurtigt, og blev i 1965 omdannet til et aktieselskab. I 1971 blev virksomheden opkøbt af A.P. Møller-Mærsk, der i marts 2010 solgte dele af virksomheden til det svenske firma Nordstjernan AB. og plastdivisonen med Margrethe-skålen til hollandske Mepal. Plastdivisionen blev i 2019 solgt til danske F&H Group A/S.

Eksterne henvisninger 
 Rostis hjemmeside rostistore.com

Referencer 

Etableret i 1944
Ophørt i 1979
Mærker
Isenkramproducenter i Danmark
Christian Vieri

Christian Vieri (født 12. juli 1973 i Bologna) er en tidligere italiensk fodboldspiller. Han nåede i løbet af sin karriere at spille for en lang række italienske klubber og score et højt antal mål.

Vieri havde nogle af sine mest succesrige år i Serie A-klubben Inter, hvor han i perioden 1999–2005 scorede 103 mål og to gange blev kåret til årets italienske fodboldspiller. Efter at have fået ophævet sin kontrakt med Atalanta i april 2009 valgte han at stoppe sin fodboldkarriere i en alder af 36 år.

Christian Vieri spillede på det italienske landshold i årene 1997-2005 og deltog ved 2 VM-slutrunder (1998 og 2002) og en enkelt EM-slutrunde (2004). I marts 2004 blev han valgt af Pelé til at være blandt verdens 125 bedste nulevende fodboldspillere

Noter

Eksterne henvisninger 

 

Fodboldspillere fra Italien
Deltagere ved verdensmesterskabet i fodbold 1998
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Barcelona (provins)

Barcelona er den mest befolkede af de fire provinser i den spanske autonome region Catalonien. Hovedstaden i provinsen er byen med samme navn, Barcelona. Provinsen Barcelona har 5.309.404 indbyggere (2006).

Comarques 
Comarca er betegnelsen på en type regionalt forvaltningsområde i Spanien der svarer nogenlunde til et amt eller et grevskab. Provinsen Barcelona består af følgende comarques:

Eksterne henvisninger 
 Officiel webside

Provinser i Spanien
Tilværelsens ulidelige lethed (film)

Tilværelsens ulidelige lethed (eng: The Unbearable Lightness of Being) er en amerikansk romantisk film fra 1988 instrueret og skrevet af Philip Kaufman efter romanen af samme navn af Milan Kundera. Filmen har Daniel Day-Lewis, Juliette Binoche og Lena Olin i hovedrollerne. Dette var Olins debut i en amerikansk film.

Medvirkende

Modtagelse 
Filmen blev modtaget godt af kritikerne, hvilket specielt kan ses på Rotten Tomatoes hvor friskhedsgraden når de ekseptionelle 100%. Tilværelsens ulidelige lethed blev da også nomineret til hele to Oscars i 1989.

Priser og nomineringer 
 Academy Awards (Oscars, 1989)
 Oscar for bedste fotografering (Sven Nykvist), nomineret
 Oscar for bedste filmatisering (Philip Kaufman og Jean-Claude Carrière), nomineret

 BAFTA Awards (1989)
 BAFTA Award for bedste filmatisering (Philip Kaufman og Jean-Claude Carrière), vandt

 Golden Globe Awards (1989)
 Best Motion Picture – Drama (Tilværelsens ulidelige lethed), nomineret
 Best Performance by an Actress in a Supporting Role in a Motion Picture (Lena Olin), nomineret

 Writers Guild of America Awards (1989)
 Best Screenplay Based on Material from Another Medium (Philip Kaufman og Jean-Claude Carrière), nomineret

Trivia 
 Forfatteren til filmens forlæg, romanen af samme navn, Milan Kundera, var ukrediteret konsulent på filmen. Han bidragede bl.a. med et digt som Daniel Day-Lewis' karakter på et tidspunkt reciterer for Tereza (Juliette Binoche).

Eksterne henvisninger 
 

Dramafilm fra USA
Amerikanske film fra 1988
Film instrueret af Philip Kaufman
Film baseret på bøger
King of the Ring

King of the Ring er en turnering inden for wrestling, der bliver afholdt af World Wrestling Entertainment. Turneringen blev afholdt årligt fra 1985 til 2002 (med undtagelse af 1992), og fra 1993 til 2002 blev turneringen desuden afholdt ved pay-per-view-showet af samme navn. Efter fire års pause blev turneringen genoptaget i 2006 på WWE's ugentlige tv-program SmackDown. I 2008 og 2010 blev turneringen afholdt på WWE's ugentlige tv-program RAW, men det var muligt for alle wrestlere i WWE at deltage.

Historie 

Selvom King of the Ring-turneringen først blev til et pay-per-view-show i World Wrestling Federation i 1993, blev den første turnering afholdt allerede i 1985. Don Muraco blev den første King of the Ring (Ringens konge). Den anden vinder, Harley Race, er kendt for at have brugt sin sejr i turneringen i en "King of Wrestling"-gimmick. Det samme gjorde Randy Savage, Owen Hart, Mabel, Kurt Angle, Edge, Booker T og senest William Regal, og de har alle brugt navnet "King" i deres ringnavn efter sejr i turneringen.

Pay-per-view-show 

King of the Ring-turneringen består typisk af 16 wrestlere, der kæmper i en knald-eller-fald-turnering én mod én. Vinderen af en kamp går videre i turneringen og møder vinderen af en anden kamp. Vinderen af finalen bliver officielt kronet som årets King of the Ring. Under pay-per-view-showet King of the Ring, der blev afholdt fra 1993 til 2002, blev der også sat andre kampe op. Selvom nogle vindere af turneringen blev tildelt en VM-titelkamp ved SummerSlam senere samme år, er det vigtigste ved turneringen den prestige, der følger med sejren. Mange gange er årets King of the Ring blevet organisationens næste superstjerne, og mange wrestlere har haft stor succes, efter at de har vundet turneringen, som fx Steve Austin, Bret Hart, Kurt Angle, Edge og Triple H. Andre har fuldstændig floppet, som fx Mabel og Billy Gunn. Fra 1993 til 2002 blev pay-per-view-showet King of the Ring betragtet som én af de fem store pay-per-view-shows i World Wrestling Federation sammen med Royal Rumble, WrestleMania, SummerSlam og Survivor Series.

King of the Ring vender tilbage 

Det sidste King of the Ring-pay-per-view-show blev afholdt i 2002, men fire år senere vendte turneringen tilbage til World Wrestling Entertainment. Turneringen i 2006 var således den første siden 1991, der ikke var blevet vist på pay-per-view, og den blev vundet af Booker T. Han vandt finalen over Bobby Lashley ved pay-per-view-showet Judgment Day. Der blev ikke holdt nogen turnering igen i 2007, men i 2008 og 2010 blev den afholdt under en episode af WWE's ugentlige tv-program RAW. King of the Ring-turneringen er ikke blevet afholdt siden 2010. 

Wrestling-begivenheder
Valgerd Svarstad Haugland

Valgerd Svarstad Haugland (født 23. august 1956 i Kvam i Hordaland) er en norsk politiker (KrF). Hun var valgt til Stortinget fra Akershus i perioden 1993–2005. Hun var sekretær i Stortingets socialkomité 1993–1997 og næstformand i finanskomiteen 2000–2001. børne-, familie- og forbrugerminister fra oktober 1997 til marts 2000, og kultur- og kirkeminister mellem oktober 2001 og oktober 2005.

Politisk karriere 
Svarstad Haugland tog over efter Kjell Magne Bondevik som leder for Kristelig Folkeparti (KrF) i 1995 og blev efterfulgt af Dagfinn Høybråten i 2004. Hun gik af efter at have fået det meste af skylden for KrFs svigtende vælgertilslutning i kommune- og fylkestingsvalget 2003. Men lederperioden i Kristelig Folkeparti kendetegnes først og fremmest ved historisk høj tilslutning om partiet i valg både i 1997, 1999 og 2001. Mange vil også huske hende som "kontantstøttens mor" – som børne-, familie- og forbrugerminister var hun ansvarlig for indføringen af denne hidtil sidste store velfærdsordning i Norge. I 2005 stillefr hun til genvalg til Stortinget for Akershus. Dette førte til at Høybråten, som også kommer fra Akershus, blev nomineret som spidskandidat i Rogaland (en fordel for Høybråten eftersom spidskandidaten i Rogaland var et såkaldt sikkert mandat). Valgerd Svarstad Haugland mistede KrF-mandatet fra Akershus i 2005. Fra 2006 er hun kirkeværge i Oslo og næstformand i NRKs bestyrelse, derudover har hun en række andre bestyrelsesposter i private og offentlige virksomheder.

Uddannelse og arbejdsliv 
Valgerd Svarstad Haugland er uddannet lærer fra Alta lærerhøyskole 1975–1979, og har mellemfag i statsvidenskab fra Universitetet i Oslo og grundfag i kristendom fra Det teologiske Menighetsfakultet. Udover en lang række poster i KrF har hun arbejdet som lærer ved tre forskellige ungdomsskoler, og været daglig leder for Kristelig Folkepartis Kvinner 1989-1991.

Eksterne henvisninger 

 Biografi på stortinget.no 
 Groruddalen.no: Valgerd skal slåss for Oslo-kirkene 
 Dagsavisen:Vurderer ny bruk av tomme kirker  

Stortingsrepræsentanter fra Kristelig Folkeparti
Kulturministre fra Norge
Familie- og forbrugerministre fra Norge
Kommandører af Sankt Olavs Orden
Ingjerd Schou

Ingjerd Schou (født 20. januar 1955 i Sarpsborg) er en norsk politiker (H). Hun var valgt til Stortinget for Østfold i perioden 2001-2017, og var socialminister i Regeringen Kjell Magne Bondevik II fra 19. oktober 2001 til 18. juni 2004. Hun var medlem i Justiskomiteen i resten af hendes stortingsperiode.

Karriere 
Schou voksede op i Skiptvet i Østfold, men bosatte sig senere i Spydeberg. Hun flyttede hjemmefra da hun var 15 år gammel for at gå på reformgymnasie. Derefter blev det uddannelse inden for sygeplejefaget: normal sygeplejeuddannrelse og offentlig godkendt sygeplejerske fra 1977, specialuddannet i intensivsygeplejen i 1980, administrationslinjen ved Norges Sykepleierhøyskole i 1982, og Med.fak fra Universitetet i Oslo, samt mastergrad i sundhedsadministration fra 1988. Hun har faglig baggrund som specialuddannet sygeplejerske og har titel som cand. mag. i Sundhed. 

Hendes baggrund fra sundhedsvæsenet bragte hende ind i flere administrative stillinger indenfor Østfold fylkeskommune før hun i 1991 blev direktør for Indre Østfold sygehus i Askim. Fra 2006 har Schou været projektdirektør i Helse Øst RHF, og senere Helse Sør-Øst RHF.

Eksterne henvisninger 

 Ingjerd Schou hos Stortinget

Socialministre fra Norge
Stortingsrepræsentanter fra Høyre
Sygeplejersker fra Norge
Torild Skogsholm

Torild Skogsholm (født 18. oktober 1959 i Bodø, Nordland) er en norsk politiker (V). Hun er uddannet socialøkonom med mellemfag i spansk fra Universitetet i Oslo og grundfag i kristendom fra Menighetsfakultetet.

Hun var direktør for samfundskontakt i teleselskabet NetCom fra 1999 til 2001. Fra 19. oktober 2001 til 17. oktober 2005 var hun Transport- og Informationsminister i Regeringen Kjell Magne Bondevik II.

Hun har været næstformand i Oslo Venstre, organisationssekretær i Norges Unge Venstre, hovedbestyrelsesmedlem i Norges Unge Venstre og leder i Venstrekvinnelaget.

Fra 1. februar 2006 til 2011 var Skogsholm administrerende direktør i Oslotrikken, der varetager sporvognsdrift i Oslo.

I 2005 blev hun udnævnt til kommandør af St. Olavs Orden.

Eksterne henvisninger 

Transport- og kommunikationsministre fra Norge
Politikere fra Venstre (Norge)
Kommandører af Sankt Olavs Orden
Personer fra Bodø
Hotel Phoenix Copenhagen

Hotel Phoenix Copenhagen, i daglig tale Hotel Fønix er et hotel på hjørnet af Bredgade 37 og Dronningens Tværgade 1-3 i Københavns Indre By, over for Odd Fellow Palæet. Der har med afbrydelser været drevet hotel på adressen i ca. 150 år. Hotellet indgår i dag i Arp-Hansen Hotel Group.

Historie 

I 1670 solgte boet efter apoteker Esaias Fleischer grunden til Hans Arenfeld til Knivholt.

I 1700-tallet var det et palæ ejet af grev Jean Henri Huguetan Gyldensteen, som i 1740 lod bygningen forny. Gyldensteens uægte søn Jean Henri Desmercières arvede i 1749 palæet, som fik navn efter ham. Bygningen var omkring 1800 ejet af grosserer Peder Erichsen. På det tidspunkt var det den eneste privatbygning i København, som havde et ur på facaden.

1837 købtes den af traktør W. Murdoch, der omdannede den til hotel under navnet »Stadt Hamburg«. 1847 overgik hotellet til et aktieselskab, der lod det nedrive og genopbygge under navnet »Hotel Phønix«. Hotellet blev meget anvendt af landadelen og af kongehuset som indkvarteringssted til fyrstelige gæster. 1883-1919 var hotellet i privat eje

Under Besættelsen blev hotellet beslaglagt af værnemagten. I oktober 1945 købte Danmarks Kommunistiske Parti bygningen, og blev benyttet af DKP med tilhørende organisationer og virksomheder, herunder Land og Folks redaktion og trykkeri mv., derfor under tiden omtalt som Land og Folk-huset. Ole Buhl og Harald Petersen ombyggede 1946 bygningen til den nye brug. Land og Folk udkom sidste gang i 1990, bygningen blev solgt og genopstod som hotel.

Arkitektur 
Fløjen mod Bredgade opførtes i 1685-89 i to stokværk med kælder og midtparti. Den blev udvidet og fuldstændigt ombygget i klassicerende former i 1847. Huset blev atter ombygget i 1941 af arkitekt S. Langkjær.

I 1991 blev bygningen renoveret ved Robert Grünbreger (født 1947). En del træk er dog uoriginale, fx er vinduerne termovinduer. Bygningen har fået bevaringsværdi 3 i bydelsatlasset.

Begivenheder 
Flere vigtige begivenheder er foregået på Phoenix: 10. oktober 1865 blev samarbejdet mellem de Nationale Godsejere og Bondevennerne vedr. ændringen af Grundloven beseglet ved en fest, 5. oktober 1871 var der stiftende generalforsamling i Den Danske Landmandsbank i Hotel Phoenix, og 4. december 1902 var det partiet De Frikonservative, der blev stiftet her.

Da den nu berømmede filminstruktør Thomas Vinterberg, der er kendt for Festen, skulle lave sin afgangsfilm fra Den Danske Filmskole i 1993, blev noget af filmen Sidste omgang optaget på netop Hotel Phoenix Copenhagen.

Restaurant Von Plessen i stueetagen, opkaldt efter Louise von Plessen, repræsenterer et dansk-fransk køkken.

Ejerliste 

 17??-1749 Jean Henri Huguetan Gyldensteen
 1749-1778 Jean Henri Desmercières
 Peder Erichsen
 1837-1847 W. Murdoch
 1847-1883 Aktieselskab for Indretningen af et Hotel
 1883-1919 Private ejere
 1945-1991 Danmarks Kommunistiske Parti
 1991-nu Hotel Phoenix Copenhagen

Referencer 
 J.P. Trap: Danmark, 3. udgave, bind 2, København: G.E.C. Gad 1954.

Eksterne henvisninger 

 Hotel Phoenix Copenhagen hjemmeside

Hoteller i København
Indre By (København)
Frederiksstaden